Diari Oficial de la Generalitat Valenciana


Sumari del DOGV 7980, del 15-02-2017 (2017/1217)

DECRET 14/2017, de 3 de febrer, del Consell, pel qual s'estableix el currículum dels ensenyaments artístics professionals corresponents al títol de Tècnic/a Superior d'Arts Plàstiques i Disseny en Tècniques Escultòriques en Pedra, pertanyent a la família professional artística d'Escultura, en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/02/03/14/dof/vci/html**

### Dades del document

Número de DOGV
:   7980

Data del DOGV
:   15-02-2017

Secció del DOGV
:   I. DISPOSICIONS GENERALS

Número del document
:   2017/1217


Data del document
:   03-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

DECRET 14/2017, de 3 de febrer, del Consell, pel qual s'estableix el currículum dels ensenyaments artístics professionals corresponents al títol de Tècnic/a Superior d'Arts Plàstiques i Disseny en Tècniques Escultòriques en Pedra, pertanyent a la família professional artística d'Escultura, en l'àmbit de la Comunitat Valenciana. [2017/1217]  
ÍNDEX  
  
Preàmbul  
Capítol I. Disposicions preliminars  
Article 1. Objecte i àmbit d'aplicació  
Article 2. Objectius, organització, estructura i desenvolupament del currículum  
Article 3. Centres i projectes educatius  
Article 4. Oferta formativa  
Article 5. Informació i orientació professional  
Capítol II. Ordenació general dels ensenyaments  
Article 6. Organització dels mòduls i distribució horària  
Article 7. Mòdul de projecte integrat  
Article 8. Fase de formació pràctica en empreses, estudis i tallers  
Article 9. Avaluació  
Article 10. Promoció i titulació  
Article 11. Convocatòries i permanència  
Article 12. Documents oficials d'avaluació i de mobilitat  
Article 13. Correspondència amb la pràctica laboral  
Article 14. Convalidacions  
Capítol III. Professorat i centres  
Article 15. Professorat i atribució docent  
Article 16. Requisits mínims dels centres  
Disposicions addicionals  
Primera. Accés a altres estudis  
Segona. Alumnat amb diversitat funcional  
Tercera. Títols  
Quarta. Incidència en les dotacions de despesa  
Disposicions transitòries  
Primera. Calendari d'implantació  
Segona. Accés als ensenyaments  
Disposició derogatòria  
Única. Derogació normativa  
Disposicions finals  
Primera. Normes de desplegament  
Segona Actualització normativa  
Tercera. Normes supletòries  
Quarta. Entrada en vigor  
Annex I. Currículum del títol de Tècnic/a Superior d'Arts Plàstiques i Disseny en Tècniques Escultòriques en Pedra  
Annex II. Característiques del mòdul de Projecte Integrat  
Annex III. Competència docent del personal funcionari pertanyent al cos de professors i mestres de taller d'Arts Plàstiques i Disseny per a la impartició dels mòduls propis de la Comunitat Valenciana corresponents als ensenyaments del cicle formatiu de grau superior de Tècniques Escultòriques en Pedra regulat en aquest decret  
  
Annex IV. Relació de mòduls corresponents als ensenyaments mínimes que es convaliden entre els cicles formatius de grau superior de la família professional de l'Escultura i el cicle formatiu de grau superior de Tècniques Escultòriques en Pedra regulat en aquest decret  
Annex V. Relació de mòduls corresponents als ensenyaments que es convaliden entre els cicles formatius de grau superior de la família professional d'Arts Aplicades de l'Escultura regulada pel Reial decret 1843/1994, de 9 de setembre, i el cicle formatiu de grau superior de Tècniques Escultòriques en Pedra, regulat en aquest decret  
  
Annex VI. Relació de mòduls que podran ser objecte d'exempció per correspondència amb la pràctica laboral  
Annex VII. Relació de mòduls corresponents als ensenyaments mínims del cicle formatiu de grau superior d'Arts Aplicades de la Pedra regulat en el Reial decret 1843/1994, de 9 de setembre, que es reconeixen a l'efecte de la incorporació de l'alumnat al cicle formatiu de grau superior de Tècniques Escultòriques en Pedra, regulat en aquest decret  
  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 53 estableix que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, ho desenvolupen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
La Llei orgànica 2/2006, de 3 de maig, d'Educació, en el capítol VI del títol I, referent als ensenyaments artístics, inclou en la seua secció segona els ensenyaments professionals d'arts plàstiques i disseny, que s'organitzaran en cicles de formació específica, de grau mitjà i de grau superior, la finalitat de les quals és proporcionar a l'alumnat una formació artística de qualitat i garantir la qualificació dels futurs professionals de les arts plàstiques i el disseny. Els cicles formatius referits inclouran fases de formació pràctica en empreses, estudis i tallers.  
  
El Reial decret 596/2007, de 4 de maig, pel qual s'estableix l'ordenació general dels ensenyaments professionals d'arts plàstiques i disseny, concreta els objectius d'aquests ensenyaments; defineix els títols de Tècnic/a i Tècnic/a Superior d'Arts Plàstiques i Disseny, com el document oficial acreditatiu del nivell de formació, qualificació i competència professional específica de cada especialitat artística; estableix l'estructura curricular que han de tindre els ensenyaments professionals conduents als dits títols i fixa els aspectes que han de contemplar els ensenyaments mínims corresponents; així com regula amb caràcter bàsic l'accés, l'admissió, l'avaluació i mobilitat, els efectes dels títols i les convalidacions i exempcions.  
En aqueix marc normatiu, mitjançant el Reial decret 230/2015, de 27 de març, pel qual es constitueix la família professional artística d'Escultura, s'estableix el títol de Tècnic/a Superior d'Arts Plàstiques i Disseny en Tècniques Escultòriques en Pedra pertanyent a l'esmentada família professional artística i s'aproven els corresponents ensenyaments mínims. El govern ha fixat els ensenyaments mínims d'aquest títol, tal com preveuen els articles 5 i 7 del Reial decret 596/2007, de 4 de maig. A més, en l'esmentat reial decret es determina, per al títol abans mencionat, la identificació, el perfil professional, el context professional i aquells altres aspectes de l'ordenació acadèmica que constitueixen els aspectes bàsics que asseguren una formació comuna i garanteixen la validesa dels títols en compliment del que disposa la Llei orgànica 2/2006, de 3 de maig, d'Educació.  
Així mateix, el Reial decret 230/2015, de 27 de març, a fi de facilitar el reconeixement de crèdits entre els títols de tècnic/a superior i els ensenyaments conduents a títols superiors d'ensenyaments artístics o títols universitaris, ha establit els crèdits europeus del Sistema Europeu de Transferència de Crèdits (d'ara en avant ECTS) mínims corresponents a cada mòdul formatiu, segons es defineixen en el Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional. Per a facilitar el règim de convalidacions, s'assignen 120 crèdits ECTS a la totalitat del cicle formatiu de grau superior i 66 crèdits ECTS als ensenyaments mínims.  
De conformitat amb l'article 6.4 de la Llei orgànica 2/2006; l'article 13.1 del Reial decret 596/2007, de 4 de maig; i l'article 2.2 del Reial decret 230/2015, de 27 de març, correspon a les administracions educatives, en l'àmbit de les seues competències, establir el currículum corresponent al títol de Tècnic/a Superior d'Arts Plàstiques i Disseny en Tècniques Escultòriques en Pedra, pertanyent a la família professional artística de l'Escultura, del qual formaran part els aspectes bàsics del currículum que constitueixen els ensenyaments mínims i el seu posterior desplegament.  
Els ensenyaments d'Arts Plàstiques i Disseny, referents dels ensenyaments d'Arts Aplicades i Oficis Artístics en el nostre sistema educatiu, assumeixen la transmissió de les pràctiques artístiques imprescindibles per a la renovació i millora de productes, ambients i missatges i per al creixement del patrimoni artístic. Per a això, aquests ensenyaments artístics professionals situen la innovació tecnològica, l'apreciació artística i la sòlida formació en els oficis de les arts i el disseny en el context de la dimensió estètica i creadora de la persona, qualitat determinant per al creixement patrimonial i dels valors d'identitat, d'expressió personal i de comunicació social.  
En aquest sentit, l'objectiu bàsic d'aquest títol és atendre les actuals necessitats de formació de personal tècnic superior especialista en les tècniques escultòriques en pedra i unir el coneixement de materials, procediments tècnics i noves tecnologies amb la cultura i la sensibilitat artística per a constituir la garantia de qualitat demandada hui pels sectors productius, artístics i culturals vinculats a l'àmbit d'aquesta especialitat.  
Els objectius, continguts i criteris d'avaluació dels mòduls corresponents al currículum i la seua distribució en cursos són els especificats en l'annex I d'aquest decret.  
Per tot el que s'ha exposat, a proposta del conseller d'Educació, Investigació, Cultura i Esport, consultats els agents socials, previ dictamen del Consell Escolar de la Comunitat Valenciana, conforme amb el Consell Jurídic Consultiu de la Comunitat Valenciana, d'acord amb el que estableix l'article 43 de la Llei 5/1983, de 30 de desembre, del Consell, i amb la deliberació prèvia del Consell en la sessió del dia 3 de febrer de 2017,  
  
  
DECRETE  
  
CAPÍTOL I  
Disposicions preliminars  
  
Article 1. Objecte i àmbit d'aplicació  
1. Aquest decret té per objecte establir el currículum dels ensenyaments artístics professionals d'Arts Plàstiques i Disseny corresponents al títol de Tècnic/a Superior d'Arts Plàstiques i Disseny en Tècniques Escultòriques en Pedra, pertanyent a la família professional artística de l'Escultura, en l'àmbit de la Comunitat Valenciana, del qual formen part els aspectes bàsics del currículum, determinat en l'annex I d'aquest decret, que constitueixen els ensenyaments mínims establits segons el Reial decret 230/2015, de 27 de març.  
2. Als efectes del que disposa aquest decret, s'entén per currículum el conjunt d'objectius, continguts, mètodes pedagògics i criteris d'avaluació del cicle formatiu corresponent al dit títol.  
  
3. Aquest decret serà aplicable en els centres docents públics i privats de la Comunitat Valenciana que impartisquen els ensenyaments que regula.  
  
Article 2. Objectius, organització, estructura i desplegament del currículum  
1. Els objectius generals del cicle formatiu, el desplegament curricular dels mòduls formatius quant als objectius específics, continguts i criteris d'avaluació de cada mòdul formatiu i la distribució horària dels mòduls que el componen, són els que s'estableixen en l'annex I d'aquest decret.  
2. Els centres que impartisquen els ensenyaments regulats en aquest decret desplegaran i completaran el currículum mitjançant la posada en pràctica del seu projecte educatiu i la implementació de programacions didàctiques que prenguen en consideració les característiques del context social i cultural, les necessitats de l'alumnat, amb especial atenció a les necessitats dels qui presenten diversitat funcional, i les possibilitats formatives de l'entorn. La concreció del currículum que realitze el centre, una vegada fixada i aprovada pel claustre, serà incorporada al projecte educatiu del centre.  
3. Els centres docents podran oferir, amb l'autorització prèvia de la conselleria competent en matèria d'educació, una part dels mòduls formatius en una llengua estrangera, sense que això supose cap modificació dels aspectes bàsics del currículum regulat en el corresponent títol i per aquest decret.  
  
Article 3. Centres i projectes educatius  
1. Els centres que, degudament autoritzats, impartisquen els ensenyaments conduents al títol de Tècnic/a Superior en Tècniques Escultòriques en Pedra, a més de complir allò que s'ha preceptuat en l'article anterior respecte al seu projecte educatiu, hauran de considerar l'entorn territorial, social, cultural i especialment econòmic-laboral de la Comunitat Valenciana.  
2. Les propostes pedagògiques que realitzen els centres vetlaran especialment per la seua adaptació al context laboral, i hauran de considerar els aspectes següents:  
a) Les activitats formatives hauran d'emprar recursos i metodologies relacionades amb el futur exercici professional de l'alumnat.  
b) L'administració establirà, a proposta dels centres educatius i altres agents relacionats amb el sector, un catàleg d'empreses, estudis i tallers que oferisquen a l'alumnat oportunitats interessants de formació, aprenentatge i perspectives laborals.  
c) Es traslladarà la realitat de l'empresa al centre educatiu mitjançant iniciatives com l'organització de visites; la participació de professionals especialistes de l'àmbit de l'artesania i arts plàstiques en la formació de l'alumnat; l'organització de xarrades informatives, i s'instarà a la participació en la creació de beques o premis promoguts per les cambres de comerç, fundacions vinculades al sector productiu de les arts plàstiques i artesanals, o per iniciativa de les empreses, estudis o tallers relacionats amb el context social més pròxim o vinculat al centre educatiu.  
3. Així mateix, els centres docents que impartisquen aquests ensenyaments fomentaran, a través del seu desplegament curricular, la iniciativa emprenedora, així com el coneixement de l'entorn productiu del sector artesanal, de les arts plàstiques, de la producció industrial i de l'ornamentació arquitectònica i el seu àmbit legislatiu.  
4. Els centres docents que impartisquen cicles formatius d'Arts Plàstiques i Disseny de grau superior, en compliment de les exigències que l'educació superior suposa per a aquests ensenyaments, promouran la participació en programes europeus o projectes de caràcter internacional que contribuïsquen, entre altres, a la millora de les competències lingüístiques i professionals que permeten a l'alumnat una projecció exterior amb garanties.  
5. Aquells centres que impartisquen els ensenyaments regulats en aquest decret podran incorporar-se a la xarxa de centres de formació professional i establir vincles o associacions amb els centres integrats de formació professional de la Comunitat Valenciana, o bé amb altres centres docents que oferisquen ensenyances semblants per a coordinar les ofertes formatives en benefici de l'interès dels destinataris i de l'eficiència dels recursos.  
6. La conselleria competent en matèria d'educació podrà formalitzar convenis i acords de col·laboració amb totes les institucions i entitats que treballen en àmbits relacionats amb els ensenyaments regulats en aquest decret, de manera que les escoles d'art puguen proporcionar l'assessorament i l'ajuda tècnica als professionals, les empreses i les entitats del sector.  
7. Els centres educatius podran col·laborar, si és el cas, amb la conselleria competent en matèria de qualificacions professionals en l'avaluació i acreditació de competències professionals adquirides mitjançant l'experiència laboral i altres aprenentatges no formals.  
  
Article 4. Oferta formativa  
1. A més de l'oferta del cicle formatiu d'Arts Plàstiques i Disseny a què es refereix aquest decret, els centres que impartisquen aquests ensenyaments de la família d'Escultura també podran organitzar, desenvolupar i impartir cursos d'especialització vinculats a aquests, amb l'autorització prèvia de la conselleria competent en matèria d'educació.  
2. Els cursos d'especialització autoritzats tindran com a objectiu principal promoure l'aprenentatge permanent i la formació al llarg de la vida. Així mateix, hauran de contribuir a atendre el necessari aprofundiment en determinades activitats professionals i a donar una resposta formativa immediata davant de l'aparició de noves qualificacions professionals.  
3. Els cursos d'especialització, amb caràcter general, tindran una estructura, característiques curriculars i organització semblants als cicles formatius. Aquests podran oferir-se en modalitats formatives que permeten compatibilitzar la formació al llarg de la vida amb l'exercici professional.  
4. Les propostes de cursos d'especialització que formulen els centres docents per a la seua autorització hauran de contemplar accions formatives vinculades al sector artesanal, de les arts plàstiques, de la producció industrial i d'ornamentació arquitectònica, i en la mesura que siga possible hauran de ser accions formatives amb projecció de futur.  
5. L'autorització dels cursos d'especialització corresponents per la conselleria competent en matèria d'educació requerirà com a condició bàsica l'existència de professorat qualificat per a la seua impartició i que existisca disponibilitat en la planificació docent del professorat del centre.  
6. Els cursos autoritzats seran objecte d'una certificació acreditativa, expedida pel centre docent on es realitzen, per a qui els supere. Caldrà fer constar la seua duració en hores, així com la seua equivalència en crèdits. La dita certificació podrà tindre, si és el cas, valor en el Sistema Nacional de Qualificacions i Formació Professional.  
  
7. Els centres que impartisquen els ensenyaments regulats en aquest decret podran oferir una segona llengua estrangera, a manera de formació complementària, amb un límit de fins a 3 hores setmanals. La formació s'adequarà al perfil professional del cicle formatiu.  
8. L'oferta de la formació complementària de segona llengua estrangera haurà de comptar amb autorització expressa de la conselleria competent en matèria d'educació. L'autorització estarà condicionada a la disponibilitat horària del professorat en el centre.  
9. Aquesta formació no constarà en els documents oficials d'avaluació, si bé el centre docent expedirà una certificació acreditativa per a l'alumnat que supere els objectius establits per a la formació. En els certificats es farà constar la duració en hores, així com la seua equivalència en crèdits.  
10. Els centres docents podran oferir, amb l'autorització prèvia de la conselleria competent en matèria d'educació, cursos de preparació per a les proves d'accés als cicles formatius d'Arts Plàstiques i Disseny, sempre que existisca disponibilitat en la planificació docent del professorat del centre.  
  
Article 5. Informació i orientació professional  
1. Tots els centres que oferisquen aquests ensenyaments informaran l'alumnat sobre les possibilitats de formació i reconeixement de competències professionals que existisquen en l'entorn local, regional, nacional i europeu, partint de les seues necessitats i interessos, i tenint en compte l'itinerari personal apropiat a cada alumne i alumna.  
2. La conselleria competent en matèria d'educació establirà les condicions perquè els centres docents puguen disposar d'una persona responsable d'orientació laboral, especialitzada en les funcions indicades en l'apartat anterior. Aquesta labor serà realitzada preferentment per professorat amb destinació definitiva en el centre.  
  
CAPÍTOL II  
Ordenació general dels ensenyaments  
  
Article 6. Organització dels mòduls i distribució horària  
Els mòduls d'aquest cicle formatiu s'organitzen en dos cursos acadèmics. La distribució de mòduls en cada un dels dos cursos, la seua duració, l'assignació horària setmanal i l'assignació de crèdits ECTS corresponent es concreta en l'annex I.  
  
Article 7. Mòdul de Projecte Integrat  
1. Els ensenyaments conduents al títol de Tècnic/a Superior d'Arts Plàstiques i Disseny en Tècniques Escultòriques en Pedra disposa d'un mòdul de projecte integrat. El mòdul de projecte integrat en els cicles formatius de grau superior té per objecte que l'alumnat siga capaç d'integrar, aplicar i valorar els coneixements, destreses i capacitats específics del camp professional de l'especialitat a través de la formalització i realització d'un projecte, adequat al nivell acadèmic cursat, que evidencie rigor tècnic, cultura plàstica, expressió artística i sensibilitat estètica, i possibilitat de realització i viabilitat.  
En tot cas, serà necessària l'avaluació positiva de tots els mòduls restants abans d'avaluar el mòdul de projecte integrat.  
2. El mòdul de projecte integrat comptarà amb una tutoria individualitzada del professorat.  
3. Les característiques generals del mòdul de projecte integrat del cicle formatiu de grau superior d'Arts Plàstiques i Disseny en Tècniques Escultòriques en Pedra s'arrepleguen en l'annex II d'aquest decret, sense perjuí del que estableix l'article 2.1 en el fet que els objectius específics, els continguts i els criteris d'avaluació d'aquest mòdul són els que figuren en l'annex I.  
  
Article 8. Fase de formació pràctica en empreses, estudis i tallers  
1. La fase de formació pràctica en empreses, estudis i tallers tindrà com a finalitat bàsica l'adquisició per part de l'alumnat d'una correcta maduresa professional. Així mateix, permetrà avaluar i verificar la competència de l'alumnat en situacions reals de treball i afavorir la seua inserció laboral. Per a això, les escoles fomentaran la col·laboració amb les empreses, estudis, tallers i altres entitats de l'àmbit local, regional i inclús autonòmic. La dita fase de formació pràctica, en situació real de treball, no tindrà caràcter laboral i formarà part del currículum del cicle formatiu corresponent.  
2. Per als ensenyaments conduents al títol de Tècnic/a Superior d'Arts Plàstiques i Disseny en Tècniques Escultòriques en Pedra, la duració i el desenvolupament de la fase de formació pràctica s'especifica en l'annex I. Aquesta formació en cap cas tindrà caràcter laboral.  
3. Amb caràcter general, l'alumnat realitzarà aquesta fase durant el tercer trimestre del segon curs acadèmic del cicle formatiu, i una vegada haja aconseguit l'avaluació positiva en tots els mòduls, a excepció del mòdul de projecte integrat.  
Amb caràcter general, s'estableix un segon període anual que es desenvoluparà en el primer trimestre del curs acadèmic següent al que s'haja realitzat el primer període anual.  
4. En l'última sessió d'avaluació prèvia a la realització de la fase de formació pràctica en empreses, estudis i tallers, l'equip docent, a la vista del grau d'aprenentatge de cada alumne i alumna, realitzarà la proposta per a l'inici de la fase de formació pràctica per part de l'alumnat. Pel que fa a la regulació de la fase de formació pràctica en empreses, estudis i tallers, caldrà ajustar-se al que disposa la normativa vigent que se li aplique.  
5. El seguiment de la formació pràctica li correspondrà al tutor o tutora de pràctiques designat per la direcció del centre, en col·laboració amb la persona responsable designada pel corresponent centre de treball. L'avaluació serà realitzada per tot l'equip docent, que prendrà en consideració el grau de compliment dels objectius i la valoració realitzada pel centre de treball mitjançant els instruments i documents que determine la conselleria competent en matèria d'educació.  
  
6. Si un alumne o alumna no supera la fase de formació pràctica en una primera convocatòria, haurà de realitzar novament l'esmentada formació, si bé ho farà en un centre de treball distint.  
  
Article 9. Avaluació  
1. L'avaluació serà contínua i tant els criteris com els procediments d'avaluació aplicats pel professorat tindran en compte el progrés i la maduresa acadèmica de l'alumnat en relació amb les competències professionals característiques del títol, que constitueixen la referència per a definir els objectius generals del cicle formatiu; amb els objectius específics de cada mòdul, i amb els criteris d'avaluació de tots i cada un dels mòduls.  
2. Per a poder aplicar el procés d'avaluació contínua, l'alumnat haurà d'assistir regularment a les classes i activitats programades. A aquest efecte, els centres docents establiran el nombre màxim de faltes d'assistència, de conformitat amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis.  
3. L'avaluació també es realitzarà de forma diferenciada per mòduls, prenent com a referència els objectius específics de cada mòdul expressats en termes de capacitats, destreses i competències, i els respectius criteris d'avaluació de cada un dels mòduls.  
  
4. Els resultats de l'avaluació final de cada mòdul s'expressaran d'acord amb una escala numèrica de zero a deu. Es consideraran positives les qualificacions iguals o superiors a cinc i negatives les restants. Per a la fase de formació pràctica en empreses, estudis i tallers, els resultats de l'avaluació s'expressaran en termes «d'apte-a/no apte-a».  
  
5. L'equip docent del grup, actuant de forma col·legiada, i presidit per la persona tutora, es reunirà periòdicament en sessions d'avaluació i qualificació, d'acord amb el que s'establisca en la concreció curricular inclosa en el projecte educatiu del centre. En l'avaluació de la formació pràctica en empreses, estudis i tallers, col·laborarà la persona responsable de la formació de l'alumnat, designada pel corresponent centre de treball durant el seu període d'estada en aquest. De cada una de les sessions d'avaluació s'alçarà la corresponent acta, en la qual constarà la relació de professorat assistent, un resum dels assumptes tractats i els acords adoptats, així com la informació que es transmetrà a l'alumnat, o bé als seus pares, mares o tutors legals si es tracta d'alumnat menor d'edat.  
6. Les sessions d'avaluació tindran com a finalitat coordinar el professorat dels distints mòduls i valorar el progrés de l'alumnat quant a l'obtenció dels objectius generals del cicle formatiu d'Arts Plàstiques i Disseny corresponent i dels objectius específics dels mòduls.  
  
7. En el primer curs, s'hauran de realitzar, almenys, una sessió d'avaluació inicial, abans de la finalització del mes d'octubre; dues sessions d'avaluació a la finalització del primer trimestre i del segon trimestre, respectivament, on es qualificaran els mòduls formatius per a valorar el progrés de l'alumnat fins a aqueix moment. A més es realitzaran dues avaluacions finals, una ordinària i una altra extraordinària.  
8. En el segon curs es realitzaran, almenys, dues sessions d'avaluació a la finalització del primer trimestre i del segon trimestre, respectivament, on es qualificaran els mòduls formatius per a valorar el progrés de l'alumnat fins a aqueix moment; una sessió d'avaluació final ordinària després de la finalització del període lectiu, i prèvia a la realització de la fase de formació pràctica en empreses, estudis i tallers; i una sessió d'avaluació final extraordinària. Així mateix, els centres realitzaran sessions d'avaluació després de la conclusió de cada període habilitat per a dur a terme la fase de formació pràctica en empreses, estudis i tallers, on avaluaran, en primer lloc, el mòdul de projecte integrat i, a continuació, si és procedent, la fase de formació pràctica.  
  
9. Els mòduls formatius de la mateixa denominació en primer i segon curs dels ensenyaments regulats en aquest decret tindran caràcter progressiu. A aquest efecte, els mòduls formatius de segon curs seran considerats incompatibles a l'efecte d'avaluació, en cas que prèviament no s'haja superat el de primer curs amb la mateixa denominació.  
  
10. El mòdul de projecte integrat tindrà la consideració d'incompatible a l'efecte d'avaluació fins que es produïsca la superació de tots els mòduls restants.  
  
Article 10. Promoció i titulació  
1. L'alumnat podrà promocionar del primer al segon curs del cicle formatiu corresponent quan haja obtingut avaluació positiva en mòduls la càrrega lectiva dels quals sume, almenys, el 75 % del primer curs.  
  
2. La superació del cicle formatiu d'Arts Plàstiques i Disseny per part de l'alumnat requerirà l'avaluació positiva de tots els mòduls que el componen, així com l'obtenció de la qualificació «d'apte/a» en la fase de formació pràctica en empreses, estudis i tallers.  
  
3. Una vegada superat el cicle formatiu, es procedirà al càlcul de la seua nota mitjana final segons el que estableix l'article 19.9 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'arts plàstiques i disseny.  
No es computarà la fase de formació pràctica en empreses, estudis i tallers a l'efecte del càlcul de la nota mitjana final del cicle formatiu, ni tampoc aquells mòduls que hagen sigut objecte de convalidació o exempció.  
  
Article 11. Convocatòries i permanència  
1. L'alumnat disposarà d'un nombre màxim de quatre convocatòries per a la superació de cada mòdul. Per a la superació de la fase de formació pràctica en empreses, estudis i tallers, el nombre màxim de convocatòries serà de dues.  
2. Tindran consideració de convocatòries aquelles avaluacions finals en què l'alumnat siga qualificat, de tal manera que, amb caràcter general, l'alumnat disposarà de dues convocatòries en cada curs acadèmic. Si un alumne o alumna no es presenta a una prova d'avaluació final, obtindrà una qualificació de zero punts i la convocatòria corresponent serà computada als efectes de permanència en els ensenyaments.  
  
3. Amb caràcter excepcional, l'alumnat que no supere algun mòdul després d'haver esgotat el nombre màxim de quatre convocatòries per a la seua superació, podrà sol·licitar davant de la conselleria competent en matèria d'educació una convocatòria extraordinària sempre que acredite documentalment que hi ha motius de malaltia, discapacitat, o altres que impedisquen el normal desenvolupament dels estudis, com les establides en la Llei orgànica 1/2004, de 28 de desembre, de mesures de protecció integral contra la violència de gènere. Aquesta mesura excepcional no serà aplicable a la fase de formació pràctica en empreses, estudis i tallers.  
4. L'alumnat podrà sol·licitar l'anul·lació de la matrícula amb la sol·licitud prèvia per escrit davant de la direcció del centre docent, per a la seua resolució, amb anterioritat a la segona avaluació trimestral, o en el cas que l'alumnat només es trobe matriculat en la fase de formació pràctica en empreses, estudis i tallers, amb anterioritat a l'inici d'aquesta. L'anul·lació de la matrícula de l'alumnat suposarà la pèrdua dels drets d'assistència a classe i avaluació, i en cap cas implicarà la devolució de les taxes de matrícula. En conseqüència, per a aqueix curs acadèmic, qualsevol qualificació o avaluació prèvia de l'alumnat perdrà la validesa i les convocatòries de l'esmentat curs no computaran quant a la permanència en l'etapa.  
5. L'alumnat podrà sol·licitar la renúncia a la convocatòria d'avaluació final d'un o més mòduls i/o de la fase de formació pràctica en empreses, estudis i tallers, sense que aquesta mesura implique l'anul·lació de la seua matrícula, i amb la finalitat que la convocatòria corresponent no li siga computada als efectes de permanència en l'etapa. La renúncia a les convocatòries d'avaluació final ordinària s'haurà de realitzar abans de finalitzar el mes de març i, en el cas de l'avaluació final extraordinària, abans de finalitzar el mes de juliol. La sol·licitud de renúncia es formalitzarà per escrit davant de la direcció del centre, per a la seua resolució. Caldrà al·legar circumstàncies de malaltia, discapacitat, incorporació a un lloc de treball, obligacions de tipus familiar o social o altres circumstàncies de força major que impedisquen una dedicació normal a l'estudi. La renúncia a la convocatòria es reflectirà en els documents d'avaluació amb l'expressió de «Renúncia».  
  
Article 12. Documents oficials d'avaluació i de mobilitat  
1. Els documents bàsics d'avaluació en aquests ensenyaments, tots amb caràcter oficial, són: l'expedient acadèmic personal, que s'acredita mitjançant la certificació acadèmica personal; les actes d'avaluació, i els informes d'avaluació individualitzats. En els esmentats documents es farà referència al títol cursat en aquest decret.  
2. L'expedient acadèmic personal és el document oficial d'avaluació que sintetitza tota la informació relativa al procés d'avaluació de l'alumnat. Hi figuraran les dades identificatives de l'alumnat; les seues dades personals; el número d'identificació de l'alumnat; la via d'accés als ensenyaments; les dades de matrícula; els resultats d'avaluació; les mesures d'adaptació curricular, si és el cas; la nota mitjana, i totes les altres informacions que determine la conselleria competent en matèria d'educació.  
3. La certificació acadèmica personal tindrà efectes acreditatius de la informació continguda en l'expedient acadèmic personal de l'alumnat, i serà expedida per la secretaria dels centres. Pel que fa als resultats de l'avaluació, arreplegarà el curs acadèmic; les qualificacions obtingudes en la convocatòria ordinària i, si és el cas, en la convocatòria extraordinària; els mòduls formatius que hagen sigut objecte de convalidació i/o exempció, així com les anul·lacions de matrícula i renúncies de convocatòria.  
4. En les actes d'avaluació figurarà la relació nominal de tot l'alumnat matriculat en un determinat curs d'un cicle formatiu, junt amb la qualificació obtinguda en cada un dels mòduls en què es troba matriculat, l'expressió de si es tracta de la convocatòria ordinària o extraordinària, i si és el cas, la qualificació obtinguda en la fase de formació pràctica en empreses, estudis i tallers. Les actes d'avaluació hauran de ser firmades per tot l'equip docent.  
5. Quan un alumne o alumna es trasllade a un altre centre, el tutor o tutora consignarà en un informe d'avaluació individualitzat tota aquella informació que siga necessària per a la continuïtat del procés d'aprenentatge. Aquest informe i la certificació acadèmica personal tindran la consideració de documents bàsics de mobilitat, ja que garanteixen la mobilitat acadèmica i territorial de l'alumnat.  
  
Article 13. Correspondència amb la pràctica laboral  
1. Podran ser objecte d'exempció per la seua correspondència amb la pràctica laboral els mòduls formatius detallats en l'annex VI d'aquest decret, sempre que s'acredite, almenys, un any, a temps complet o a temps parcial, d'experiència relacionada amb els coneixements, les capacitats i les destreses i, si és el cas, les unitats de competència pròpies dels esmentats mòduls.  
2. Podrà determinar-se l'exempció total o parcial de la fase de formació pràctica en empreses, estudis o tallers, sempre que s'acredite una experiència laboral, almenys, d'un any a temps complet o a temps parcial en un camp professional directament relacionat amb el cicle formatiu regulat en aquest decret.  
3. Correspondrà a la conselleria competent en matèria d'educació resoldre les exempcions a què es refereixen els apartats anteriors, amb la sol·licitud prèvia de les persones interessades en els centres docents on es troben matriculades.  
4. L'experiència laboral s'acreditarà a través d'una certificació de l'empresa on s'haja adquirit l'experiència laboral, haurà de constar expressament la duració del contracte, l'activitat exercida i el període de temps en què s'ha realitzat l'esmentada activitat. En el cas de persones treballadores per compte propi, s'acreditarà mitjançant una certificació d'alta en el cens d'obligats tributaris. En ambdós casos, també s'haurà d'aportar un certificat de vida laboral.  
5. Els mòduls formatius que siguen objecte d'exempció figuraran en l'expedient acadèmic de l'alumnat amb l'expressió «Exempt/a». Aquests mòduls no seran tinguts en compte per al càlcul de la nota mitjana del cicle formatiu corresponent.  
  
Article 14. Convalidacions  
1. Seran objecte de convalidació els mòduls formatius del cicle formatiu de Tècniques Escultòriques en Pedra regulat en aquest decret per mòduls de cicles formatius de grau superior de la família professional artística d'Escultura, segons el que disposa l'annex IV d'aquest decret.  
  
2. Seran objecte de convalidació els mòduls formatius del cicle formatiu de Tècniques Escultòriques en Pedra regulat en aquest decret per mòduls de cicles formatius de grau superior de la família professional d'Arts Aplicades de l'Escultura regulats en el Reial decret 1843/1994, de 9 de setembre, segons el que disposa l'annex V d'aquest decret.  
  
3. El mòdul professional de Formació i Orientació Laboral serà objecte de convalidació sempre que s'haja superat en un cicle formatiu d'Arts Plàstiques i Disseny.  
4. El mòdul formatiu d'idioma estranger es podrà convalidar sempre que s'acredite, almenys, una de les situacions següents:  
a) Tindre superat el mateix mòdul en un cicle formatiu d'Arts Plàstiques i Disseny.  
b) Acreditar per una entitat certificadora reconeguda a l'estat espanyol amb efectes acadèmics, un nivell de coneixement de la llengua estrangera del mòdul formatiu corresponent al nivell B1 del Marc Comú Europeu de Referència per a les Llengües.  
5. Quant a qualsevol altre supòsit de convalidació no previst en els apartats anteriors d'aquest article, caldrà ajustar-se al que disposa l'article 23 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny.  
6. Les sol·licituds de convalidació s'hauran de presentar davant de la direcció del centre docent on es trobe matriculat l'alumnat, per a la seua resolució, amb anterioritat a la finalització del mes d'octubre. Si les sol·licituds es resolen favorablement, en els mòduls objecte de convalidació figurarà l'expressió «Convalidat». Aquests mòduls no seran tinguts en compte per al càlcul de la nota mitjana del cicle formatiu corresponent.  
CAPÍTOL III  
Professorat i centres  
  
Article 15. Professorat i atribució docent  
1. Les competències docents del personal funcionari pertanyent al cos de professors d'Arts Plàstiques i Disseny per a la impartició dels mòduls corresponents als ensenyaments del cicle formatiu de grau superior de Tècniques Escultòriques en Pedra són les previstes en l'annex II del Reial decret 230/2015, de 27 de març.  
2. El mòdul formatiu d'idioma estranger serà impartit per professorat pertanyent als cossos de catedràtics i de professors d'Ensenyança Secundària, ambdós de l'especialitat de la llengua estrangera que s'impartisca.  
3. Les competències docents del personal funcionari pertanyent al cos de professors d'Arts Plàstiques i Disseny per a la impartició dels mòduls propis de la Comunitat Valenciana corresponents als ensenyaments del cicle formatiu de grau superior de Tècniques Escultòriques en Pedra són les previstes en l'annex III d'aquest decret.  
4. En els centres privats, els diferents mòduls seran impartits pel professorat que acredite les condicions de titulació i qualificació específica establides per la normativa bàsica d'aplicació i el desenvolupament que realitze d'aquesta, en l'àmbit de les seues competències, la conselleria competent en matèria d'educació.  
5. Els plans de formació del professorat d'ensenyances professionals d'Arts Plàstiques i Disseny que dissenye la conselleria competent en matèria d'educació inclouran activitats formatives específiques o de caràcter transversal relacionades amb l'esperit emprenedor, les tecnologies de la informació i de la comunicació, la capacitació en llengües estrangeres i tots aquells aspectes que contribuïsquen al desenvolupament curricular dels ensenyaments regulats en aquest decret.  
6. Per a la docència de certs continguts dels mòduls, així com per a la impartició de cursos específics i d'especialització els continguts de la qual no se solapen amb els establits en l'annex I d'aquest decret, es podrà contractar professorat especialista en actiu. La seua contractació podrà ser de tipus administratiu o com a prestació de serveis al centre i d'acord amb el que disposa el Decret 296/1997, de 2 de desembre, del Govern Valencià, pel qual es regula el règim de contractació de professors especialistes.  
  
Article 16. Requisits mínims dels centres  
Els centres d'ensenyança que impartisquen el cicle formatiu d'Arts Plàstiques i Disseny regulat en aquest decret hauran de complir, quant als requisits referents a denominació, instal·lacions, condicions materials, centres integrats i relació numèrica, el que preveu el Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'educació, i en el Reial decret 230/2015, de 27 de març, i a les normes que dicte a aquest efecte la conselleria competent en matèria d'educació.  
  
  
DISPOSICIONS ADDICIONALS  
  
Primera. Accés a altres estudis  
1. El títol de Tècnic/a Superior d'Arts Plàstiques i Disseny en Tècniques Escultòriques en Pedra permetrà l'accés a qualsevol altre cicle formatiu de grau mitjà o superior dels ensenyaments artístics professionals, amb l'exempció de la prova específica en aquells casos previstos en l'article 15 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny.  
2. El títol de Tècnic/a Superior d'Arts Plàstiques i Disseny en Tècniques Escultòriques en Pedra permetrà l'accés directe als ensenyaments artístics superiors de Disseny, d'Arts Plàstiques i de Conservació i Restauració de Béns Culturals.  
3. El títol de Tècnic/a Superior d'Arts Plàstiques i Disseny en Tècniques Escultòriques en Pedra permetrà l'accés als estudis universitaris, de conformitat amb el que estableix el Reial decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau.  
4. El reconeixement de crèdits entre títols pertanyents a ensenyaments d'educació superior i el títol de Tècnic/a Superior d'Arts Plàstiques i Disseny en Tècniques Escultòriques en Pedra es durà a terme de conformitat amb el Reial decret 1618/2011, de 14 de novembre, excepte en els supòsits de convalidació o reconeixement entre estudis d'un mateix ensenyament o estudis de tècnic/a superior d'ensenyaments distints, que es regiran per la seua normativa específica.  
  
Segona. Alumnat amb diversitat funcional  
La conselleria competent en matèria d'educació establirà les mesures oportunes quant a la igualtat d'oportunitats, la no-discriminació i l'accessibilitat de les persones amb diversitat funcional a aquests ensenyaments, de conformitat a la legislació sectorial vigent sobre diversitat funcional.  
  
Tercera. Títols  
1. Per a l'expedició de títols acadèmics i professionals corresponents als ensenyaments regulats en aquest decret, caldrà ajustar-se al que disposa la normativa de la conselleria competent en matèria d'educació.  
2. D'acord amb la disposició addicional segona del Reial decret 230/2015, de 27 de març, el títol de Tècnic/a Superior d'Arts Plàstiques i Disseny en Arts Aplicades de la Pedra establit en el Reial decret 1843/1994, de 9 de setembre, tindrà els mateixos efectes professionals i acadèmics que el títol de Tècnic/a Superior d'Arts Plàstiques i Disseny en Tècniques Escultòriques en Pedra establit en aquest decret.  
  
  
Quarta. Incidència en les dotacions de despesa  
L'aplicació i el desplegament d'aquest decret no podrà tindre cap incidència en la dotació de tots i cada un dels capítols de despesa assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria.  
  
  
  
DISPOSICIÓ TRANSITÒRIA  
  
Primera. Calendari d'implantació  
1. En el curs acadèmic 2017-2018 s'implantaran totalment els ensenyaments que es regulen en aquest decret. En conseqüència, deixaran d'impartir-se els ensenyaments a extingir, regulats pel Reial decret 2483/1994, de 23 de desembre, pel qual s'estableix el currículum i es determina la prova d'accés als cicles formatius de grau superior d'Arts Plàstiques i Disseny de la família professional d'Arts Aplicades de l'Escultura, de manera que en el curs 2017-2018 es deixaran d'impartir els mòduls del cicle i ja no s'impartirà docència d'aquests ensenyaments.  
2. L'alumnat que curse els ensenyaments a extingir podrà optar entre sol·licitar les convalidacions regulades en l'annex VIII d'aquest decret per a incorporar-se a la nova ordenació del sistema educatiu, o bé finalitzar els ensenyaments segons l'ordenació dels ensenyaments a extingir. L'alumnat que opte per aquesta última alternativa, en cas de tindre algun mòdul pendent en el moment de l'extinció dels ensenyaments corresponents al curs en què s'imparteix l'esmentat mòdul pendent, disposarà de dues convocatòries addicionals per a la seua superació en el curs immediatament següent, sense perjuí del que estableix l'article referit a convocatòries i permanència d'aquest decret. En cas de no superar el mòdul en les esmentades convocatòries, l'alumnat haurà d'incorporar-se a la nova ordenació del sistema educatiu mitjançant la sol·licitud de les convalidacions establides en l'annex VIII d'aquest decret.  
  
  
Segona. Accés als ensenyaments  
Fins que no siguen regulades mitjançant una normativa específica les proves d'accés als ensenyaments professionals d'Arts Plàstiques i Disseny a la Comunitat Valenciana, les condicions d'accés al cicle formatiu de grau superior corresponent al títol de Tècnic/a Superior d'Arts Plàstiques i Disseny en Tècniques Escultòriques en Pedra, seran les regulades en el capítol II del Decret 179/2014, de 10 d'octubre, del Consell.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang, o d'un rang inferior, que s'oposen al que estableix aquest decret.  
  
  
DISPOSICIONS FINALS  
  
Primera. Normes de desplegament  
S'autoritza la conselleria competent en matèria d'educació per a dictar les disposicions que siguen necessàries per a l'aplicació i desplegament del que disposa aquest decret.  
  
Segona. Modificació normativa  
Es modifica el títol de la disposició transitòria única dels decrets 117/2011, de 9 de setembre; 126/2013, de 20 de setembre; 127/2013, de 20 de setembre; 128/2013, de 20 de setembre; 177/2014, de 10 d'octubre, del Consell, pel text següent: «Primera. Calendari d'implantació»  
  
Així mateix, s'afig la següent disposició transitòria als decrets 117/2011, de 9 de setembre; 126/2013, de 20 de setembre; 127/2013, de 20 de setembre; 128/2013, de 20 de setembre, i 177/2014, de 10 d'octubre, del Consell:  
«Segona. Accés als ensenyaments  
Les instruccions d'accés que s'indiquen en el capítol II de la present norma quedaran derogades en el moment que es publique la normativa específica que regule, amb caràcter general, les proves d'accés als ensenyaments professionals d'Arts Plàstiques i Disseny.»  
S'afig la següent disposició transitòria única als decrets 179/2014, de 10 d'octubre, i 180/2014, de 10 d'octubre, del Consell:  
«Única. Accés als ensenyaments  
Les instruccions d'accés que s'indiquen en el capítol II d'aquesta norma quedaran derogades en el moment que es publique la normativa específica que regule, amb caràcter general, les proves d'accés als ensenyaments professionals d'Arts Plàstiques i Disseny.»  
S'afig la disposició transitòria tercera al Decret 178/2014, de 10 d'octubre, del Consell:  
«Tercera. Accés als ensenyaments  
Les instruccions d'accés que s'indiquen en el capítol II d'aquesta norma quedaran derogades en el moment que es publique la normativa específica que regule, amb caràcter general, les proves d'accés als ensenyaments professionals d'arts plàstiques i disseny.»  
  
Tercera. Normes supletòries  
Per a totes aquelles qüestions no regulades en aquest decret o en les seues normes de desplegament, serà de caràcter supletori la normativa vigent quant als ensenyaments de formació professional.  
  
Quarta. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 3 de febrer de 2017  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Currículum del títol de Tècnic/a Superior d'Arts Plàstiques i Disseny en Tècniques Escultòriques en Pedra  
  
1. Estructura del currículum  
1.1. Objectius generals del cicle formatiu.  
1. Aconseguir una visió de conjunt i ordenada dels processos de realització d'obres escultòriques, ornamentals i decoratives en pedra, de les seues diferents fases i operacions i generar la documentació i informació artística i tècnica necessària per a dur a terme un projecte de producció d'artístiques en pedra.  
2. Identificar i definir els aspectes artístics i plàstics, formals, estructurals, funcionals, materials, tècnics, organitzatius i econòmics que configuren el projecte o l'encàrrec d'elaboració de peces úniques o seriades d'obra original en pedra.  
3. Utilitzar amb propietat les tècniques d'expressió artística i plàstica en la busca i definició de les característiques formals d'obres escultòriques, ornamentals i decoratives en pedra.  
4. Analitzar l'evolució de les tendències estètiques i artístiques que influeixen en la realització d'obres artístiques en pedra en l'actualitat i valorar els condicionants simbòlics i comunicatius que contribueixen a configurar el gust del públic consumidor.  
5. Aplicar els criteris de control de qualitat i resoldre els problemes artístics i tecnològics que es plantegen durant el procés de realització d'obres escultòriques, ornamentals i decoratives en pedra, a fi d'obtindre resultats acords amb els paràmetres de qualitat artística i tècnica requerits.  
6. Conéixer les especificacions tècniques i utilitzar amb destresa els equips i maquinària específics de la realització d'obres artístiques en pedra.  
7. Exercir la seua activitat professional amb respecte al marc legal, econòmic i organitzatiu que la regula i condiciona, amb iniciativa i responsabilitat i en les condicions de seguretat i higiene adequades, i implementar les mesures preventives necessàries per a no incidir negativament en el medi ambient.  
8. Iniciar-se en la cerca de formes, materials, tècniques i processos creatius i artístics relacionats amb la talla artística en pedra.  
9. Adaptar-se en condicions de competitivitat als canvis tecnològics i organitzatius del sector; buscar, seleccionar i utilitzar vies d'informació i formació contínua relacionades amb l'exercici professional.  
  
1.2. Distribució horària dels ensenyaments  
  
Estructura general Hores lectives Crèdits ECTS  
Mòduls impartits en el centre educatiu 1850 112  
Fase de formació pràctica en empreses, estudis   
o tallers 150 8  
Total hores d'ensenyança 2000 120  
  
  
1.3. Formació en el centre educatiu  
1.3.1. Mòduls corresponents als ensenyaments  
  
Mòduls formatius Hores lectives Sessions/setmana Crèdits ECTS  
 1r 2n   
Dibuix Artístic 100 2 2 5  
Dibuix Tècnic 75 3 4  
Volum 125 3 2 6  
Història de l'Escultura 50 2 3  
Aplicacions Informàtiques 75 3 4  
Materials i Tecnologia de la Pedra 75 3 4  
Projectes d'Escultura en Pedra 150 3 3 10  
Taller d'Escultura en Pedra 200 4 4 12  
Taller de Talla en Pedra 200 4 4 12  
Taller de Tècniques de Restauració en Pedra 200 4 4 12  
Projecte Integrat 100 € 4 12  
Formació i Orientació Laboral 50 2 - 3  
Empresa i Iniciativa Emprenedora 50 € 2 3  
Idioma Estranger 100 2 2 5  
Fotografia i Mitjans Audiovisuals 50 2 3  
Llenguatge Plàstic Contemporani en l'Escultura i el Disseny 50 2 3  
Síntesi i Anàlisi del Dibuix Aplicat en l'Escultura i el Disseny 200 4 4 11  
Formació Pràctica en Empreses 150 € - 8  
Total 2000 37 37 120  
  
  
1.3.2. Objectius, continguts i criteris d'avaluació dels mòduls  
  
  
I. DIBUIX ARTÍSTIC  
a) Objectius  
1. Representar gràficament tant formes de l'entorn, com imatges de pròpia creació.  
2. Analitzar els elements que configuren la representació de l'espai en un suport bidimensional i les relacions que s'estableixen entre aquests.  
3. Utilitzar els diversos materials i tècniques gràfiques com a ferramentes bàsiques per a la cerca i definició formal d'imatges i per a la comunicació gràfica d'idees.  
4. Comprendre els fonaments i la teoria del color, la seua importància en els processos creació artística i plàstica i utilitzar-los de forma creativa en la representació gràfica.  
5. Exercitar la capacitat d'invenció i ideació i desenvolupar la sensibilitat estètica i creativa.  
b) Continguts  
1. La forma bidimensional i tridimensional i la seua representació sobre el pla.  
2. Els materials de dibuix i les seues tècniques. Tècniques seques, humides i mixtes.  
3. La composició, conceptes bàsics. Expressivitat en l'ordenació de l'espai.  
4. Anàlisi de forma i estructura. Relació de les parts amb el tot. Proporció.  
5. La llum i la seua representació. Valors expressius i descriptius. El clarobscur  
6. El color. Fonaments i teoria del color. Valors descriptius, expressius i simbòlics.  
7. La realitat com a motiu. Les formes de la naturalesa i la seua interpretació i representació: realisme, síntesi i estilització.  
8. La figura humana i la seua relació amb les formes del seu entorn. Proporcions, expressió i moviment.  
9. El dibuix aplicat a la realització de projectes propis d'aquesta especialitat: el disseny de formes tridimensionals de possible realització.  
  
c) Criteris d'avaluació  
Es valorarà la capacitat de l'alumnat per a:  
1. Utilitzar correctament els diversos materials i tècniques del dibuix en la representació gràfica de formes de la realitat o de la pròpia inventiva.  
2. Analitzar i comprendre la forma i l'espai compositiu tridimensionals, i estructurar-los i representar-los bidimensionalment d'acord amb les necessitats comunicatives.  
3. Aplicar els coneixements adquirits a la realització d'esbossos, croquis i projectes propis d'aquesta especialitat.  
4. Analitzar i interpretar les formes de la naturalesa, segons processos de realisme, síntesi i estilització.  
5. Utilitzar correctament el color i les tècniques gràfiques, en els aspectes representatius, expressius i comunicatius.  
6. Valorar argumentadament els aspectes formals, estètics i comunicatius d'una representació gràfica determinada.  
  
II. DIBUIX TÈCNIC  
a) Objectius  
1. Utilitzar els mètodes, procediments, convencions i tècniques gràfiques pròpies del dibuix tècnic en la busca i definició formal de peces tridimensionals i baixos relleus, i en la comunicació gràfica d'idees.  
  
2. Representar i delimitar peces tridimensionals utilitzant el sistema de representació adequat.  
3. Comprendre la informació gràfica de dissenys i projectes de realització de peces escultòriques.  
4. Valorar el dibuix tècnic com a ferramenta bàsica en la representació objectiva de les formes, en la transmissió d'informació precisa sobre els objectes i en la seua ideació, projectació i realització.  
  
b) Continguts  
1. Geometria plana i espacial.  
2. Geometria descriptiva.  
3. Sistemes de representació. Ampliació, reducció, especejament de masses.  
4. Vistes, normalització i croquització. Croquis i dibuix a mà alçada. Mesura i dibuix acotat.  
5. Tècniques gràfiques, procediments i materials.  
6. El dibuix tècnic i la seua aplicació a la realització de projectes propis d'aquesta especialitat.  
c) Criteris d'avaluació  
Es valorarà la capacitat de l'alumnat per a:  
1. Definir gràficament formes de la realitat o de la pròpia inventiva utilitzant amb propietat els sistemes de representació més adequats.  
  
2. Utilitzar amb destresa i precisió els diversos materials i tècniques del dibuix tècnic amb especial atenció a la qualitat dels acabats i presentació final.  
3. Descriure, mitjançant el dibuix tècnic a mà alçada, obres escultòriques, prèviament al seu desenvolupament gràfic definitiu, destacant amb claredat aquella informació necessària per a la seua posterior reproducció.  
4. Analitzar i explicar correctament la informació gràfica donada d'un disseny escultòric, utilitzant amb propietat la terminologia de l'assignatura.  
  
III. VOLUM  
a) Objectius  
1. Modelar peces artístiques tridimensionals bé siguen originals de pròpia ideació o còpia de models proposats.  
2. Adquirir una visió ordenada i de conjunt dels diferents factors i etapes en l'anàlisi, ideació i materialització de la forma tridimensional, així com dels mètodes de realització, de les tècniques de modelatge, constructives i de talla.  
3. Analitzar peces tridimensionals des d'un punt de vista formal, estructural i funcional, interpretar-les i representar-les mitjançant els procediments de configuració volumètrica corresponents.  
4. Manejar el llenguatge de la forma volumètrica per a concebre objectes artístics tridimensionals i configurar maquetes, esbossos o prototips relacionats amb els mitjans de producció artística, artesanal i ornamental.  
5. Conéixer, seleccionar i utilitzar, les tècniques, procediments i materials més adequats als requeriments estètics i funcionals de peces volumètriques relacionades amb les arts aplicades i els oficis artístics de l'escultura,  
6. Desenvolupar interés i sensibilitat per la protecció, promoció i creixement del llegat del patrimoni artístic.  
b) Continguts  
1. Elements conceptuals i expressius del llenguatge tridimensional  
2. Materials i ferramentes. Classificació, propietats, conservació, utilització i manteniment.  
3. Concepte d'espai. La composició: expressivitat en l'ordenació de l'espai en els processos de configuració tridimensional.  
4. La forma en la representació tridimensional, la forma en el pla: el relleu i la forma exempta.  
5. La realitat com a motiu. La forma orgànica. Processos d'anàlisi i abstracció.  
6. La figura humana. Proporcions, expressió i moviment.  
7. Tècniques bàsiques del volum. Modelatge, talla i construcció.  
8. Els procediments del volum, la seua aplicació a la realització de projectes propis d'aquesta especialitat i la seua interrelació amb els distints tallers i disciplines.  
9. Mètodes de translació. Sistemes de reproducció, ampliació, reducció i especejament de les masses.  
10. Materials i tècniques bàsiques de realització d'esbossos i models.  
c) Criteris d'avaluació  
Es valorarà la capacitat de l'alumnat per a:  
1. Explicar, utilitzant amb propietat la terminologia pròpia de l'assignatura, les característiques dels diferents mètodes i tècniques del volum i la seua relació amb els materials utilitzats.  
2. Analitzar els elements formals, funcionals i estructurals de peces tridimensionals i reproduir-les fidelment d'acord amb la tècnica més adequada i les característiques del material utilitzat.  
3. Manejar amb competència professional les tècniques i els materials indispensables per al desenvolupament d'obres volumètriques relacionades amb les arts aplicades de l'escultura.  
4. Explorar amb iniciativa les possibilitats plàstiques i expressives del llenguatge tridimensional i utilitzar-les de manera creativa en la ideació i realització d'obra original i composicions d'índole funcional, decorativa i ornamental.  
5. Emetre juís de valor argumentats respecte a la creació artística pròpia i aliena basant-se en els seus coneixements sobre la matèria, el seu gust personal i sensibilitat.  
6. Concebre i desenvolupar projectes de caràcter tridimensional.  
  
IV. HISTÒRIA DE L'ESCULTURA  
a) Objectius  
1. Analitzar l'escultura en el seu doble vessant tècnic i plàstic, estudiant la seua evolució al llarg del temps i la seua relació amb la cultura i la societat de cada etapa històrica.  
2. Analitzar i comprendre els aspectes formals, conceptuals i tècnics propis del llenguatge escultòric.  
3. Comprendre el llenguatge expressiu que caracteritza la producció escultòrica de cada època, estil o tendència i la seua relació amb les arts aplicades, l'arquitectura i la societat del moment en què s'ha produït  
  
4. Valorar argumentadament realitzacions escultòriques de diferents èpoques i estils, basant-se en els coneixements aportats per l'assignatura i al propi criteri i sensibilitat.  
5. Valorar la pròpia activitat professional com a producte de l'evolució dels sabers humanístics, artístics i tècnics propis de l'especialitat.  
  
6. Desenvolupar la sensibilitat i la capacitat del gaudi estètic.  
b) Continguts  
1. L'art tridimensional i les seues diferents manifestacions. Silueta redona i relleu. Materials i tècniques artístiques de les obres tridimensionals.  
2. L'escultura en el món antic: orígens paleolítics, màgia simpàtica i naixement de l'estètica. Del neolític al ferro, significació del món celta.  
  
3. El pròxim orient i la seua plàstica escultòrica. Transcendència de la imatge a Egipte i la seua pervivència en l'Europa grecoromana. El daurat i policromia en l'antic Egipte.  
4. La proporció i l'equilibri com a base de la imatge del classicisme grec, les conquistes del segle IV i la plenitud del segle V. Evolució tècnica i estètica de l'escultura a Grècia: marbres, bronzes i terracotes. Evolució de l'escultura romana: aspectes formals, tècnics i materials. El retrat.  
5. Conceptes estètics i ornamentals del món islàmic.  
6. L'escultura en l'edat mitjana, Déu com a font iconogràfica, el pecat i l'infern en la plàstica del romànic. La influència de sant Francesc d'Assís en l'escultura i les arts del gòtic.  
7. El Renaixement: recuperació dels valors clàssics. Humanisme i religió, iconografia de la contrareforma. Itàlia i Espanya. Imatgeria policromada espanyola.  
8. Barroc i rococó, el sentiment i el drama com a bases de l'escultura. Imatgeria policromada espanyola.  
9. El retaule del gòtic al neoclassicisme.  
10. Evolució de les reixes a Espanya des del gòtic al neoclassicisme.  
  
11. La revolució industrial i la seua influència en les arts decoratives, neoclassicisme i historicisme. L'escultura com a recuperació de l'ideal grecoromà.  
12. Del modernisme a les avantguardes, canvis ideològics i plàstics. Nous materials i nous temes en l'escultura.  
13. L'escultura i el disseny a Espanya durant el segle XX. Tècnica i estètica de l'escultura contemporània, principals representants. El segle XXI, camí obert.  
c) Criteris d'avaluació  
Es valorarà la capacitat de l'alumnat per a:  
1. Conéixer i identificar les principals realitzacions escultòriques i d'arts aplicades enquadrant-les en el seu moment històric i relacionant-les amb el seu context històric i social.  
2. Aprendre la iconografia bàsica com a part integrant de la imatge escultòrica de les distintes èpoques.  
3. Analitzar la relació existent entre l'escultura i les arts aplicades i altres manifestacions artístiques del seu context temporal  
4. Diferenciar les tècniques i els materials escultòrics valorant el treball artístic i artesanal en el seu més ampli espectre.  
5. Manejar el llenguatge apropiat i els termes artístics correctes en els comentaris de les diverses obres.  
6. Apreciar les obres d'art i emetre juís de valor argumentats i justificats pel seu coneixement de la matèria.  
  
V. APLICACIONS INFORMÀTIQUES  
a) Objectius  
1. Conéixer i utilitzar el material i els equips informàtics.  
2. Conéixer i utilitzar els programes informàtics adequats a la pràctica professional de l'especialitat.  
3. Analitzar la presència actual de les noves tecnologies en la projectació i realització del producte d'aquesta família professional.  
4. Utilitzar els recursos informàtics com a instruments d'ideació, gestió i comunicació del propi treball.  
b) Continguts  
1. Introducció a la informàtica.  
2. Dispositius d'entrada i d'eixida.  
3. Internet. Navegadors, correu electrònic, pàgines web.  
4. Ofimàtica bàsica.  
5. Introducció al disseny assistit per ordinador.  
6. Programari d'il·lustració i disseny.  
7. Introducció a la gràfica 3D.  
8. Aplicacions de les TIC en el treball projectual dels objectes escultòrics.  
c) Criteris d'avaluació  
Es valorarà la capacitat de l'alumnat per a:   
1. Valorar argumentadament l'evolució tecnològica i la importància de les noves tecnologies en els processos productius, industrials i artístics, i específicament en l'àmbit de la producció escultòrica.  
  
2. Identificar els components físics i lògics d'un sistema informàtic  
  
3. Seleccionar el mitjà informàtic adequat, els seus resultats, abast i possibles combinacions amb altres mitjans.  
4. Utilitzar correctament les noves tecnologies adequades en cada una de les fases projectuals.  
  
VI. MATERIALS I TECNOLOGIA DE LA PEDRA  
a) Objectius  
1. Comprendre els fonaments científics que expliquen les propietats generals dels materials, les seues magnituds i els seus sistemes de mesures.  
2. Conéixer les propietats dels materials petris, la seua classificació, i les condicions d'aplicabilitat en el camp de l'escultura.  
3. Conéixer l'ús i les especificacions de les ferramentes, estris, maquinària i equips emprats en els processos de realització de projectes escultòrics en pedra.  
4. Valorar i considerar el paper de la tecnologia per a millorar i innovar en l'ús de materials, ferramentes i equips en els processos de tall, conformació, acabat i protecció dels materials petris.  
5. Adquirir els coneixements tècnics necessaris per a triar i optimitzar el material i els recursos energètics i tecnològics emprats en els projectes escultòrics en pedra.  
6. Conéixer els riscos i les mesures de seguretat i higiene relacionades amb el treball i la manipulació dels materials petris i altres amb què es complementen.  
b) Continguts  
1. Classificació dels materials. Propietats generals i específiques. Magnituds, unitats, sistemes de mesura i proves d'assaig.  
2. Materials petris naturals. Classificació i composició. Propietats generals i específiques relacionades amb l'ús escultòric, ornamental i decoratiu.  
3. Materials petris artificials. Classificació i composició. Processos d'elaboració i propietats generals i específiques relacionades amb l'ús escultòric, ornamental i decoratiu.  
4. Ferramentes, estris, equips, i materials complementaris i auxiliars relacionats amb els processos de conformat, i conservació d'obres escultòriques i ornamentals en pedra natural o artificial.  
5. Procediments de càlcul de dimensions, de masses i econòmics que propicien l'optimització del material i dels recursos tecnològics, associats amb la realització dels projectes escultòrics i ornamentals en pedra.  
6. Patologies de la pedra natural i artificial i sistemes de protecció i conservació.  
7. Riscos i mesures de seguretat i higiene laboral en el sector de l'escultura en pedra.  
c) Criteris d'avaluació  
Es valorarà la capacitat de l'alumnat per a:  
1. Utilitzar amb correcció la terminologia específica i aplicar adequadament els principis científics i els requeriments tècnics relacionats amb els continguts del mòdul.  
2. Conéixer i diferenciar els materials petris, les seues propietats i la seua aplicabilitat en un projecte escultòric o ornamental en el qual intervinga la pedra natural o artificial.  
3. Descriure les característiques més significatives, el funcionament i les aplicacions de les principals ferramentes i equips que s'utilitzen en els distints processos escultòrics de la pedra.  
4. Fonamentar la utilització de materials i tècniques concretes en la realització d'un projecte escultòric o ornamental en el qual intervinga la pedra natural o artificial.  
5. Dimensionar el material de forma adequada per al seu ús, la forma, la tècnica, la ubicació i el cost del projecte escultòric o ornamental a desenvolupar.  
6. Adoptar les mesures de seguretat i protecció necessàries en treballar amb els materials petris i els equips i ferramentes associats.  
  
VII. PROJECTES D'ESCULTURA EN PEDRA  
a) Objectius  
1. Analitzar la relació entre disseny i metodologia projectual i seleccionar les metodologies més adequades per al disseny i realització d'obra original escultòrica en pedra.  
2. Conéixer i desenvolupar les fases de projectes d'obra escultòrica en pedra.  
3. Investigar i analitzar la documentació necessària per a l'execució del projecte en el taller.  
4. Materialitzar projectes d'obra original en totes les seues fases fins a l'obtenció d'una obra final.  
5. Valorar la metodologia projectual com a oportunitat d'investigació i d'expressió artística personal.  
6. Conéixer i utilitzar les tècniques tradicionals i les noves tecnologies específiques.  
b) Continguts  
1. El disseny. Els antecedents. La metodologia projectual. Diferents tendències metodològiques. Processos creatius per a la generació d'idees.  
2. Fases del projecte: informació. Condicionants. Especificacions. Documentació. Presa de dades i anàlisi. Esbossos. Croquis. Avantprojecte. Maquetes. Prototips. Pressupostos. Tècniques i normalització.  
  
3. La materialització del projecte fins a l'obtenció del producte acabat en els tallers.  
4. El llenguatge graficoplàstic i comunicació visual en la realització i presentació del projecte.  
5. Optimització de recursos. Verificació del control de qualitat en les diferents etapes.  
6. Conceptes bàsics d'antropometria i ergonomia.  
7. Investigació sobre processos de realització. Nous materials i noves tecnologies.  
8. Producte artístic i producte semiindustrial.  
c) Criteris d'avaluació  
Es valorarà la capacitat de l'alumnat per a:  
1. Seleccionar i aplicar la metodologia projectual més adequada al disseny d'obres originals escultòriques relacionades amb les tècniques de talla de pedra.  
2. Conéixer i usar correctament la terminologia específica.  
3. Solucionar adequadament els problemes que sorgisquen en el procés projectual utilitzant els coneixements i recursos gràfics, volumètrics, metodològics i tècnics de què dispose.  
4. Dur a terme el procés d'elaboració escultòrica específica en totes les seues etapes atenint-se a les especificacions del projecte i realitzant els controls necessaris per a l'obtenció d'un producte final de qualitat artística i tècnica.  
5. Desenvolupar gradualment la sensibilitat estètica, així com la capacitat d'investigar.  
  
VIII. TALLER D'ESCULTURA EN PEDRA  
a) Objectius  
1. Identificar i valorar les diferents tècniques escultòriques en pedra i analitzar les etapes i els procediments propis de cada una, i els materials, ferramentes i estris corresponents als distints moments del procés.  
  
2. Seleccionar la tècnica i els materials més adequats a les característiques tècniques, funcionals, artístiques i de producció d'un projecte i materialitzar-lo atenent les exigències de qualitat del producte acabat.  
  
3. Conéixer i identificar els materials actuals i tradicionals propis d'aquest taller estudiar el seu comportament i possibilitats plàstiques i els tractaments tècnics que requereixen.  
4. Emmagatzemar, conservar i preparar en condicions òptimes d'utilització els materials propis de la seua activitat.  
5. Conéixer, mantindre i utilitzar la maquinària i l'utillatge específics.  
6. Conéixer i realitzar amb qualitat tècnica i estètica els distints processos de talla en pedra de les obres escultòriques, duent a terme els controls adequats en cada moment del procés.  
7. Organitzar, planificar i portar a terme les distintes fases que configuren el procés productiu, identificar els problemes que sorgeixen i solucionar-los en funció de la necessària qualitat del producte acabat.  
8. Organitzar el taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball.  
b) Continguts  
1. Planificació d'obres escultòriques de pedra. Anàlisi de processos. Fases de realització.  
2. Ferramentes de tall, fricció, mesurament i subjecció per al treball escultòric en pedra. Tipus, característiques, usos i cures.  
3. Màquines pneumàtiques i elèctriques de talla i tall de la pedra. Tipus, característiques, usos i normes de seguretat.  
4. Desbast, modelatge i acabats d'obres escultòriques en relleu.  
5. El bloc petri, especejaments espacials.  
6. Desbast, modelatge i acabats d'obres escultòriques exemptes. Tècniques d'execució. Tipus d'acabats.  
7. Construcció i muntatges d'elements i conjunts escultòrics en pedra.  
8. Processos manuals de reproducció d'obres escultòriques. Compassos i màquina de punts. Escales i simetries.  
9. Reproducció industrial d'obres escultòriques. El pantògraf i sistemes digitals. Acabat manual.  
10. Organització de l'activitat professional del taller. Criteris ergonòmics, funcionals, productius, de seguretat i higiene i mediambientals.  
  
c) Criteris d'avaluació  
Es valorarà la capacitat de l'alumnat per a:  
1. Classificar les tècniques de talla en pedra d'obres escultòriques, descrivint les etapes i els procediments propis de cada obra, indicant els materials, estris, ferramentes i màquines corresponents a cada moment del procés.  
2. Seleccionar la tècnica de realització més adequada a les característiques tècniques, funcionals i artístiques d'una obra escultòrica, atenent les exigències de qualitat del producte acabat.  
3. Realitzar amb qualitat tècnica i estètica els processos de talla en pedra de les obres artístiques, duent a terme els controls adequats en cada moment del procés.  
4. Desenvolupar i planificar els processos de talla en pedra d'una obra, identificant els problemes que sorgisquen i donant-los solució.  
5. Realitzar les labors d'organització del taller complint les mesures preventives i les normes que regulen l'activitat laboral i de seguretat i higiene en el treball, d'acord amb els requisits ergonòmics i funcionals.  
  
  
IX. TALLER DE TALLA EN PEDRA  
a) Objectius  
1. Identificar i valorar les diferents tècniques de realització i analitzar les etapes i procediments propis de cada una, els materials, ferramentes i estris corresponents als distints moments del procés.  
  
2. Seleccionar la tècnica i els materials més adequats a les característiques tècniques, funcionals, artístiques i de producció d'un projecte i materialitzar-lo atenent les exigències de qualitat del producte acabat.  
  
3. Conéixer i identificar els materials actuals i tradicionals propis d'aquest taller estudiar el seu comportament i possibilitats plàstiques i els tractaments tècnics que requereixen.  
4. Emmagatzemar, conservar i preparar en condicions òptimes d'utilització els materials propis de la seua activitat.  
5. Conéixer, mantindre i utilitzar la maquinària i l'utillatge específics.  
6. Conéixer i realitzar amb qualitat tècnica i estètica els processos de realització en pedra de les obres ornamentals i/o decoratives, duent a terme els controls adequats en cada moment del procés.  
7. Organitzar, planificar i portar a terme les distintes fases que configuren el procés productiu, identificar els problemes que sorgeixen i solucionar-los en funció de la necessària qualitat del producte acabat.  
8. Organitzar el taller d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball.  
b) Continguts  
1. Planificació d'obres ornamentals i/o decoratives en pedra. Anàlisi dels processos. Fases de realització.  
2. Materials, abrasius, pegaments, massilles, productes per al poliment, neteja i conservació de la pedra. Tipus, característiques i ús.  
  
3. Ferramentes de tall, talla, poliment i subjecció per a la talla en pedra. Tipus, característiques i ús.  
4. Ferramentes i estris de mesurament i transport de punts. Tipus, característiques i ús.  
5. Màquines industrials de tall i reproducció per a la pedra. Tipus, característiques, ús i normes de seguretat.  
6. Tècniques i processos de realització d'obres ornamentals i decoratives. La talla directa.  
7. Tècniques i processos manuals de reproducció d'obres ornamentals i decoratives. Plantilles i quadrícula.  
8. Processos industrials de reproducció d'obres ornamentals i decoratives. Acabat de reproduccions.  
9. Organització de l'activitat professional d'un taller. Criteris ergonòmics, funcionals, productius, de seguretat i higiene i mediambientals.  
  
c) Criteris d'avaluació  
Es valorarà la capacitat de l'alumnat per a:  
1. Classificar les tècniques de realització en pedra d'obres ornamentals i/o decoratives, descrivint les etapes i procediments propis de cada obra, indicant els materials, estris i ferramentes corresponents a cada moment del procés.  
2. Seleccionar la tècnica de realització en pedra més adequada a les característiques tècniques, funcionals i artístiques d'una obra ornamental i/o decorativa, atenent les exigències de qualitat del producte acabat.  
  
3. Conéixer i realitzar amb qualitat tècnica i estètica els processos de realització en pedra de les obres artístiques, duent a terme els controls adequats en cada moment del procés.  
4. Desenvolupar i planificar el procés de realització en pedra d'una obra ornamental i/o decorativa, identificant els problemes que sorgisquen i donant-los solució.  
5. Desenvolupar i planificar el procés de reproducció industrial en pedra d'obres ornamentals i/o decoratives, identificant els problemes que sorgisquen i donant-los solució.  
6. Realitzar les labors d'organització del taller complint les mesures preventives i les normes que regulen l'activitat laboral i de seguretat i higiene en el treball, d'acord amb els requisits ergonòmics i funcionals.  
  
  
X. TALLER DE TÈCNIQUES DE RESTAURACIÓ EN PEDRA  
a) Objectius:  
1. Identificar els danys en l'obra escultòrica en pedra i analitzar les seues causes, ja siguen aquestes d'origen físic, químic o biològic.  
2. Conéixer i valorar les diferents tècniques, procediments, estris i materials que s'empren en la restauració d'elements escultòrics de pedra.  
3. Seleccionar la tècnica i els materials de restauració més adequats als danys identificats i a les característiques tècniques, funcionals, artístiques i de producció d'elements escultòrics en pedra.  
4. Emmagatzemar, conservar i preparar en condicions òptimes d'utilització, els materials propis de la seua activitat.  
5. Conéixer, mantindre i utilitzar la maquinària i l'utillatge específics.  
6. Aplicar amb qualitat tècnica i estètica els diferents procediments de restauració escultòrica en pedra, duent a terme els controls adequats en cada moment del procés.  
7. Organitzar, planificar i portar a terme les distintes fases que configuren el procés de restauració.  
8. Organitzar el taller restauració d'acord amb els requisits ergonòmics i funcionals de la maquinària, les instal·lacions, l'espai i l'usuari, tenint en compte les normatives que regulen l'activitat laboral i la seguretat i higiene en el treball.  
b) Continguts:  
1. Detecció i identificació de danys en elements escultòrics de pedra: causes físiques, químiques i biològiques, de degradació.  
2. Detecció i identificació de danys produïts durant l'elaboració, transport i col·locació d'elements escultòrics en pedra.  
3. Tractaments de neteja, protecció i consolidació.  
4. Encolada de parts trencades.  
5. Procediments de reintegració: estucat i reintegració de faltes i parts danyades. Selecció i aplicació dels morters específics de restauració en funció del tipus de dany i material.  
6. Procediments de substitució. Materials adequats i compatibilitat entre distints materials.  
7. Elements metàl·lics i el seu comportament en contacte amb la pedra natural.  
8. Organització de l'activitat professional d'un taller. Criteris ergonòmics, funcionals, productius, de seguretat i higiene i mediambientals.  
  
c) Criteris d'avaluació:  
Es valorarà la capacitat de l'alumnat per a:  
1. Detectar els danys en elements escultòrics de pedra i identificar i classificar les causes i els agents que els han produït.  
2. Seleccionar la tècnica de restauració en pedra més adequada a les característiques tècniques, funcionals i artístiques d'una obra escultòrica en pedra als danys que presenta i als agents de deteriorament que l'han causat.  
3. Identificar i valorar les característiques i aplicacions de materials, ferramenta i maquinària actuals i tradicionals propis d'aquest taller.  
  
4. Realitzar amb qualitat tècnica i estètica els processos de restauració d'obra artística en pedra, duent a terme els controls adequats en cada moment del procés.  
5. Desenvolupar i planificar el procés de restauració una obra ornamental en pedra, identificant els problemes que sorgisquen i donant-los solució.  
6. Realitzar les labors d'organització del taller complint les mesures preventives i les normes que regulen l'activitat laboral i de seguretat i higiene en el treball, d'acord amb els requisits ergonòmics i funcionals.  
  
XI. PROJECTE INTEGRAT  
a) Objectius  
1. Proposar i materialitzar el projecte d'obra original en totes les seues fases fins a l'obtenció d'una obra final de qualitat tècnica, artística i comunicacional.  
2. Desenvolupar, mitjançant la projectació i realització d'una obra original escultòrica de pedra, les destreses professionals de la seua especialitat i les capacitats estètiques i creatives pròpies.  
3. Desenvolupar mitjançant la utilització de metodologies projectuals i processos creatius, la capacitat de resolució de problemes constructius, funcionals i formals.  
4. Interrelacionar els continguts teòrics i pràctics dels diferents mòduls per a desenvolupar una obra escultòrica del camp de les arts aplicades a la pedra.  
5. Utilitzar mètodes de treball en equip en col·laboració amb les altres àrees docents per a desenvolupar projectes interdisciplinaris.  
b) Continguts  
1. La creació d'una obra original escultòrica aplicada en fusta. Fases d'un projecte. Condicionants. Especificacions. Documentació gràfica. Tècniques i normalització. Pressupost.  
2. La materialització del projecte fins a l'obtenció de l'obra acabada. Verificació del control de qualitat en les diferents etapes.  
3. La comunicació, presentació i defensa del projecte.  
c) Criteris d'avaluació  
Es valorarà la capacitat de l'alumnat per a:  
1. Idear, desenvolupar i exposar un projecte factible d'obra original escultòrica en pedra de caràcter ornamental o funcional.  
2. Solucionar els problemes que sorgisquen en el procés projectual utilitzant els coneixements i recursos gràfics, plàstics, metodològics i tècnics més adequats.  
3. Unir les diferents disciplines impartides durant el cicle i els coneixements tècnics i conceptuals adquirits.  
4. Dur a terme el procés d'elaboració de les peces originals escultòriques en pedra en totes les seues etapes atenint-se a les especificacions descrites en el projecte i realitzant els controls necessaris per a l'obtenció d'una obra final de qualitat artística i tècnica.  
5. Presentar el projecte d'obra original escultòrica en pedra, exposar oralment els seus principals apartats i emetre una valoració personal tècnica i artística sobre aquest, utilitzant correctament en tot moment la terminologia pròpia.  
6. Manifestar iniciativa, sentit estètic, capacitat d'expressió artística i domini tècnic a través de les pròpies realitzacions escultòriques en pedra.  
  
XII. FORMACIÓ I ORIENTACIÓ LABORAL  
a) Objectius:  
1. Analitzar i interpretar el marc legal del treball i conéixer els drets i obligacions que es deriven de les relacions laborals.  
2. Conéixer els requisits i condicionants legals per a organitzar i gestionar una xicoteta o mitjana empresa, considerant els factors de producció, jurídics, mercantils i sociolaborals.  
3. Identificar les distintes les vies d'accés al mercat de treball i a la formació permanent, així com conéixer els organismes institucionals, nacionals i comunitaris dedicats a aquests fins.  
4. Comprendre i aplicar les normes sobre seguretat i higiene laboral i desenvolupar sensibilitat cap a la protecció al medi ambient com a factors determinants de la qualitat de vida.  
b) Continguts:  
1. El marc jurídic de les relacions laborals. Estatut dels treballadors i regulació específica. Prestacions de la Seguretat Social i desocupació.  
  
2. Sistemes d'accés al món laboral. El mercat de treball: estructura. Tècniques i organismes que faciliten la inserció laboral. Iniciatives per al treball per compte propi. La formació permanent.  
3. L'empresa. Distints models jurídics d'empreses i característiques. Organització, administració i gestió. Obligacions jurídiques i fiscals.  
  
4. Conceptes bàsics de màrqueting. L'organització de la producció, comercialització i distribució en l'empresa. Mètodes d'anàlisi de costos i el control de la qualitat.  
5. El contracte. Modalitats de contracte de treball. Drets i deures derivats de la relació laboral. Modificació, suspensió i extinció del contracte de treball.  
6. L'empresari individual. Tràmits per a l'inici de l'activitat empresarial. Pressupostos, taxacions i facturació de treballs.  
7. Els drets de propietat intel·lectual i industrial. Registre de la propietat intel·lectual. Entitats de gestió: copyright i copyleft. Propietat industrial: els models i dibuixos industrials i artístics. Registre i procediment registral.  
8. Els signes distintius: marca, rètol i nom comercial. Transmissibilitat.  
9. Mesures de seguretat i higiene en el treball aplicables a la professió.  
c) Criteris d'avaluació:  
Es valorarà la capacitat de l'alumnat per a:  
1. Analitzar la legislació i normativa vigent d'aplicació al món laboral i a la regulació empresarial en què s'integra aquesta especialitat professional.  
2. Identificar les fonts i vies d'accés a l'ocupació i a la formació permanent directament relacionades amb la professió.  
3. Saber dur a terme l'activitat empresarial tant en l'àmbit individual com societari.  
4. Redactar el pla de creació i organització d'un taller artístic i/o d'una xicoteta o mitjana empresa en què es consideren els aspectes jurídics i sociolaborals corresponents, els recursos materials i humans necessaris, les accions de màrqueting, comercialització i distribució dels productes i els mecanismes de seguretat laboral, ambiental i de prevenció de riscos exigits per a iniciar el seu funcionament.  
  
5. Realitzar correctament contractes i emetre factures.  
6. Conéixer les normes sobre seguretat i salut en el treball i les diferents tècniques de prevenció de riscos laborals.  
7. Conéixer, identificar i aplicar la legislació sobre drets d'autor i registre de propietat intel·lectual i industrial.  
  
XIII. EMPRESA I INICIATIVA EMPRENEDORA  
a) Objectius  
1. Analitzar les diferents formes jurídiques vigents d'empresa assenyalant la més adequada en funció de l'activitat econòmica i recursos disponibles.  
2. Adquirir la capacitat de realitzar tasques organitzatives encaminades a l'optimització dels recursos disponibles en l'empresa, conjugant adequadament els criteris de productivitat i qualitat dins del marc legal.  
  
3. Determinar les formes de contractació laboral més idònies en funció de la grandària: activitat i objectius de l'empresa.  
4. Elaborar, organitzar i gestionar la documentació necessària per a la constitució d'una xicoteta empresa i la generada en el desenvolupament posterior de la seua activitat econòmica.  
5. Valorar la influència i interrelació de les diverses funcions de l'activitat empresarial en l'èxit dels objectius proposats.  
6. Aplicar les tècniques de relació amb clients i proveïdors que permeten resoldre situacions comercials que es donen sovint: negociar amb proveïdors i clients buscant les condicions més avantatjoses en les operacions comercials.  
7. Crear, desenvolupar i mantindre bones relacions amb clients reals o potencials.  
8. Identificar en temps i forma les accions derivades de les obligacions legals d'una empresa.  
9. Elaborar un projecte de creació d'una xicoteta empresa o taller, avaluant la possibilitat d'implantació en funció de l'activitat, volum de negoci, objectius, recursos econòmics.  
b) Continguts  
1. Innovació i desenvolupament econòmic. La cultura emprenedora com a necessitat social. El caràcter emprenedor. Factors clau dels emprenedors. El risc en l'activitat emprenedora.  
2. Concepte d'empresari. Requisits per a l'exercici de l'activitat empresarial. Objectius personals versus objectius empresarials.  
3. L'empresa i el seu entorn. Funcions bàsiques de l'empresa. L'empresa com a sistema. La cultura de l'empresa: imatge corporativa. Responsabilitat social i ètica de les empreses.  
4. Creació i posada en marxa d'una empresa. Concepte i tipus d'empresa. La fiscalitat en les empreses. Tràmits administratius i gestió d'ajudes i subvencions. Pla d'empresa.  
5. Concepte de comptabilitat i nocions bàsiques. Obligacions fiscals de les empreses. Gestió administrativa d'una empresa.  
c) Criteris d'avaluació  
Es valorarà la capacitat de l'alumnat per a:  
1. Reconéixer les capacitats associades a la iniciativa emprenedora, analitzant els requeriments derivats dels llocs de treball i de les activitats empresarials.  
2. Definir l'oportunitat de creació d'una xicoteta empresa, valorant l'impacte sobre l'entorn d'actuació i incorporant valors ètics.  
  
3. Realitzar les activitats per a la constitució i posada en marxa d'una empresa, seleccionant la forma jurídica i identificant les obligacions legals associades.  
4. Realitzar activitats de gestió administrativa i financera bàsica d'una pime, identificant les principals obligacions comptables i fiscals i omplint la documentació.  
  
XIV. IDIOMA ESTRANGER  
a) Objectius  
1. Ampliar els coneixements previs d'idioma estranger.  
2. Augmentar la comprensió i perfeccionar l'expressió oral que permeten una comunicació específica en l'àmbit del treball que es realitzarà.  
3. Elaborar comunicacions escrites i traduir textos tècnics específics relacionats amb aquest cicle formatiu.  
4. Utilitzar diccionaris generals i tècnics.  
b) Continguts  
1. Coneixements de l'idioma, de caràcter oral i escrit, relacionats amb l'entorn de l'especialitat.  
2. Aprenentatge del vocabulari necessari per a expressar-se entorn de temes habituals: el treball, l'àmbit social, cultural, mediambiental, etc.  
3. Anàlisi i reforçament d'estructures morfosintàctiques i construccions gramaticals necessàries per a la comprensió i traducció de textos relacionats amb el seu àmbit professional.  
4. Elaboració de textos escrits, cartes, currículums, informes, projectes, memòries de treball, pressupostos o qualsevol altre tipus de document habitual en l'exercici professional de l'especialitat.  
c) Criteris d'avaluació  
Es valorarà la capacitat de l'alumnat per a:  
1. Comprendre aspectes lingüístics relacionats amb l'especialitat.  
  
2. Comprendre comunicacions de treball diari.  
3. Expressar opinions personals sobre el camp laboral específic.  
4. Elaborar missatges concrets.  
5. Redactar documents relacionats amb l'àmbit professional.  
  
XV FOTOGRAFIA I MITJANS AUDIOVISUALS  
a) Objectius  
1. Conéixer les tècniques de presa fotogràfica i les seues possibilitats.  
2. Dominar les tècniques de muntatge i edició de vídeo per a presentacions.  
3. Il·luminar un plató improvisat per a productes escultòrics.  
4. Aprendre a afegir valor al projecte a través de la presentació.  
5. Conéixer les tècniques per a combinar l'audiovisual i la presentació personal.  
6. Establir estratègies per a abordar la presentació audiovisual d'un projecte des del punt de vista tècnic i expressiu.  
b) Continguts  
1. El maneig de la càmera rèflex i de les càmeres compactes digitals.  
2. La utilització i la manipulació de l'escala mitjançant presa fotogràfica.  
3. La profunditat de camp, la velocitat d'obturació i l'enfocament en la presa.  
4. La il·luminació. La creació d'espais fotogràfics.  
5. El concepte del temps en quadre i en l'edició. El muntatge.  
6. L'edició de vídeo a partir d'imatges fotogràfiques per a la creació de projectes audiovisuals.  
7. El so en l'audiovisual per a la presentació.  
8. Tècniques projectuals: time, lapse, stop-motion, diaporama.  
9. El problema dels còdecs i les seues possibles solucions.  
10. La presentació del projecte: casuística habitual i àmbits d'actuació  
c) Criteris d'avaluació  
Es valorarà la capacitat de l'alumnat per a:  
1. Conéixer i utilitzar el material i els equips fotogràfics.  
2. Utilitzar adequadament la terminologia i llenguatge propi de la nostra matèria d'estudi.  
3. Utilitzar correctament la fotografia i el vídeo en la presentació projectual.  
4. Conéixer i utilitzar els programes adequats per a la seua especialitat en l'adequació a l'àmbit professional.  
  
XVI. LLENGUATGE PLÀSTIC CONTEMPORANI EN L'ESCULTURA I EL DISSENY  
a) Objectius  
1. Definir el context econòmic, polític, social, cultural i tecnològic de les societats contemporànies.  
2. Explicar les produccions contemporànies de diverses cultures a través dels seus objectes.  
3. Relacionar innovació, creativitat, societat i estètica en el marc contemporani.  
4. Identificar i saber aplicar diferents llenguatges artístics i tècnics a la creació escultòrica contemporània.  
5. Analitzar el canvi de concepció en l'escultura postmoderna i de les intervencions escultòriques pròpies de les primeres dècades del segle XXI.  
6. Desenvolupar la capacitat d'anàlisi estètica del disseny en la nostra època, dels llenguatges artístics i creacions escultòriques contemporànies.  
b) Continguts  
1. La creació artística en les societats contemporànies. Desenvolupament de les arts plàstiques des de mitjans del segle XX.  
De l'estàtua figurativa a la forma tridimensional, de la forma tridimensional a l'objecte, de l'objecte a l'acoblament, de l'acoblament a l'espai i al lloc.  
2. El llenguatge de l'escultura: escultura ceràmica i mural, escultura en formigó i metall, escultura en acer, altres materials.  
3. L'escultura en occident després de la Segona Guerra Mundial.  
4. L'escultura en cultures no occidentals: Àfrica, Àsia i Oceania.  
5. L'escultura en l'espai públic: nou escenari d'art públic. Dissenyar l'espai públic.  
6. Importància de la ciutat postmoderna: ruptura amb el concepte d'escultura tradicional monumental.  
7. La renovació de l'escultura a partir de la dècada dels 90: escultura de tipus social, nous canvis estètics, projectes d'escultura i disseny.  
  
8. Noves propostes en les primeres dècades del segle XXI: intervencions temporals, del lloc a l'acció, transferència amb altres disciplines (arquitectura, pintura, fotografia, música, vídeo?).  
9. Principals representants en la creació escultòrica del segle XXI.  
c) Criteris d'avaluació  
Es valorarà la capacitat de l'alumnat per a:  
1. Identificar i interpretar les principals manifestacions escultòriques des de mitjans del segle XX fins als nostres dies.  
2. Analitzar els canvis econòmics, polítics, socials, culturals i estètics i establir la relació existent amb el disseny, els llenguatges artístics i la creació escultòrica.  
3. Valorar la importància de l'art i l'espai públic en les societats contemporànies.  
4. Utilitzar adequadament la terminologia i llenguatge propi de les noves tendències escultòriques actuals.  
  
XVII. SÍNTESI I ANÀLISI DEL DIBUIX APLICAT EN L'ESCULTURA I EL DISSENY  
a) Objectius  
1. Continuar adquirint les bases del dibuix on assentar la capacitat creativa i el desenvolupament i plasmació d'idees de forma més consistent.  
2. Desenvolupament de la percepció sensorial, visual i espacial, que repercutirà en la conclusió de les seues peces escultòriques amb èxit.  
3. Capacitat critica i autocrítica i resolució de problemes i en el propi treball artístic de manera autònoma.  
4. Capacitat d'iniciativa i gestió del temps.  
5. Conéixer planificar, realitzar, organitzar i gestionar la informació visual.  
6. Utilitzar l'esbós per a la plasmació de les idees en el procés creatiu.  
7. Coneixement dels materials i els seus processos d'execució.  
8. Capacitat de treball autònom  
9. Capacitat de la qualitat.  
b) Continguts  
1. Percepció visual de la forma: dibuix d'observació. Esquematització, croquització i esbós. La naturalesa i la figura humana com a referents. Materials, suports i tècniques. Estructuració correcta de la gestió del temps.  
2. Estructura: proporció. Estructura de la forma. Esquemes lineals. Moviment ritme i tensions. La línia com a element organitzatiu i descriptiu i expressiu. Textures i construcció de plànols per a aconseguir la forma. Organització i estructura de la forma en l'espai.  
3. Composició: ubicació espacial. Concepte de proporció equilibri, ordre i unitat en la representació. Harmonia i contrast de les parts i el tot.  
4. Anàlisi de la llum i estructura tonal: en la configuració de la forma i l'espai. Funció expressiva de la llum, l'ombra i la textura.  
5. Interpretació en el dibuix: el dibuix com a llenguatge personal. Processos creatius. Projecte gràfic final.  
c) Criteris d'avaluació  
Es valorarà la capacitat de l'alumnat per a:  
1. Adquirir les competències especifiques i genèriques.  
2. Resoldre els problemes relacionats amb la realització artística mitjançant l'aplicació dels conceptes metodològics proposats.  
3. Plantejar, planificar i organitzar el treball, així com les aportacions personals  
4. Considerar els conceptes històrics, criteris tècnics i artístics fonamentals per a la realització de la figura humana des del natural.  
5. Expressar idees i elaborar pensaments per mitjà del dibuix, tant en suports convencionals com en procediments digitals.  
6. Comprendre i conéixer de manera professional els gèneres del dibuix, la seua gramàtica, vocabulari i categories, i aplicar-los a la creació d'imatges.  
7. Elaborar imatges en distints formats a través de recursos i destreses tècniques de nivell mitjà-alt.  
8. Sintetitzar i discriminar els elements significatius de la realitat visual, sensibilitzar en l'apreciació i utilització d'aquests processos de creació i habilitar l'estudiant perquè puga desenvolupar una labor artística, investigadora o docent sobre l'esmentada matèria.  
9. Desenvolupar un llenguatge personal des del propi potencial expressiu, adquirir una sèrie de coneixements teòrics i pràctics a través de l'estudi objectiu i de l'experimentació i aconseguir una sèrie d'actituds que possibiliten en l'estudiant una reflexió de caràcter metodològic i investigador.  
  
  
2. Fase de pràctiques en empreses, estudis o tallers  
La fase de formació pràctica en empreses, estudis o tallers té com a objectius els següents:  
1r. Completar la formació acadèmica de l'alumnat mitjançant la integració en les rutines diàries de treball d'una empresa o taller artesanal i la realització de les funcions professionals corresponents al seu nivell formatiu.  
2n. Facilitar la presa de contacte dels alumnes i les alumnes amb el món del treball i la incorporació al sistema de relacions socials, laborals i tècniques de l'empresa.  
3r. Contrastar els coneixements, la formació i la capacitació adquirits en el centre educatiu amb la realitat empresarial i laboral del sector relacionat amb la talla artística en pedra.  
4t. Permetre a l'alumnat que, a través del contacte amb l'empresa, incorpore a la seua formació els coneixements sobre la pròpia especialitat, la situació i les relacions del mercat, les tendències artístiques i culturals, l'organització i la coordinació del treball, la gestió empresarial, les relacions sociolaborals en l'empresa, etc., necessaris per a l'inici de l'activitat laboral.  
5é. Adquirir els coneixements tècnics d'estris, ferramentes, materials i maquinària que, per la seua especialització, cost o novetat, no estan a l'abast del centre educatiu.  
6é. Participar de forma activa en les fases del procés de realització de projectes escultòrics en pedra, sota les orientacions del/de la tutor/a o coordinador/a corresponent.  
7é. Aplicar els coneixements, habilitats i destreses adquirits durant el període de formació teòrica i pràctica impartida en el centre educatiu. El seguiment i l'avaluació de la fase de formació pràctica en empreses, estudis o tallers correspondrà al/a la tutor/a de pràctiques que designe el centre educatiu, que prendrà en consideració el grau de compliment dels objectius i la valoració que realitze l'empresa.  
  
  
  
  
ANNEX II  
Característiques del mòdul de Projecte Integrat  
  
1. El mòdul de Projecte Integrat en els cicles formatius de grau superior es realitzarà al llarg del segon curs i es desenvoluparà en dues parts diferenciades.  
2. L'alumnat iniciarà el mòdul de Projecte Integrat en començar el segon curs del cicle formatiu de grau superior, i serà avaluat una vegada superats la resta de mòduls de formació en el centre.  
3. La primera part capacitarà l'alumnat per a comprendre i posar en pràctica els aspectes bàsics de l'elaboració de projectes i per a poder realitzar i interpretar projectes de tècniques escultòriques en pedra. Es desenvoluparà durant els dos primers trimestres lectius del curs, d'acord amb els objectius i continguts que es recullen en l'annex I d'aquest decret per a aquest mòdul, i contemplats per a la qualificació de les dues primeres avaluacions.  
4. La segona part té per objecte el desenvolupament d'un projecte original de tècniques escultòriques en pedra, on l'alumnat siga capaç d'integrar, aplicar i valorar els coneixements, les destreses i les capacitats específics del camp professional de l'especialitat, adquirits mitjançant aquests ensenyaments, amb rigor tècnic i possibilitat de realització i viabilitat, que evidencie la seua capacitat creadora i la seua sensibilitat artística i estètica.  
5. El mòdul de Projecte Integrat es desenvoluparà a partir de la proposta del professorat que tinga atribuïda la competència docent d'aquest. L'alumnat comptarà amb la tutoria individualitzada del professorat que impartisca docència en el cicle formatiu, com a mínim, durant l'horari lectiu.  
6. Cada centre crearà un tribunal de projectes, que actuarà com un òrgan col·legiat i estarà format per cinc components, designats per la direcció del centre. El tribunal haurà de comptar, almenys, amb el tutor o tutora de l'alumnat que defense el mòdul professional de projecte integrat. Es recomana designar, així mateix, com a component del tribunal, un professor o professora del cicle formatiu de l'especialitat d'Organització Industrial i Legislació. La presidència del tribunal correspondrà a la direcció del centre, o a la persona en qui aquesta delegue, mentre que la secretaria del tribunal recaurà sobre el professor o professora de menor edat.  
7. El projecte de Tècniques Escultòriques en Pedra que presente l'alumnat haurà de contemplar els apartats següents:  
a) Memòria, on es realitzarà una anàlisi dels processos i fases de realització del projecte, que arreplegarà els aspectes funcionals, artístics, tècnics i econòmics.  
b) Un testimoni gràfic de les diverses etapes del treball, que contemple les fases d'ideació, esbós i primeres propostes.  
c) La resolució del projecte.  
d) La presentació i defensa pública d'aquest davant el tribunal.  
8. Els aspectes relacionats amb el seguiment i l'avaluació del mòdul del Projecte Integrat es regirà pel que disposa aquest Decret i per la normativa vigent que dicte expressament la conselleria competent en matèria d'educació.  
  
  
  
ANNEX III  
Competència docent del personal funcionari pertanyent al cos de professors i mestres de taller d'Arts Plàstiques i Disseny per a la impartició dels mòduls propis de la Comunitat Valenciana corresponents als ensenyaments del cicle formatiu de grau superior de Tècniques Escultòriques en Pedra regulat en aquest decret  
  
A. Cos de professors d'Arts Plàstiques i Disseny  
  
Especialitat Mòdul formatiu  
Dibuix artístic i color Síntesi i anàlisi del dibuix aplicat a l'escultura  
Història de l'art Llenguatge plàstic contemporani en l'escultura i el disseny  
Organització industrial i legislació Empresa i iniciativa emprenedora  
Mitjans audiovisuals  
Fotografia Fotografia i mitjans audiovisuals  
  
  
  
B. Cos de mestres de taller d'Arts Plàstiques i Disseny  
  
Especialitat Mòdul formatiu  
Mestre de talla en pedra i fusta Taller d'escultura en pedra  
 Taller de talla en pedra  
 Taller de tècniques de restauració en pedra  
  
  
  
  
  
ANNEX IV  
Relació de mòduls corresponents als ensenyaments mínims que es convaliden entre els cicles formatius de grau superior de la família professional de l'Escultura i el cicle formatiu de grau superior de Tècniques Escultòriques en Pedra regulat en aquest decret  
  
Mòduls superats en cicles formatius de grau superior Mòduls que es convaliden en el cicle formatiu de grau superior de Tècniques Escultòriques en Pedra  
Dibuix artístic (de qualsevol cicle de grau superior de la família de l'Escultura) Dibuix artístic  
Dibuix tècnic (de qualsevol cicle de grau superior de la família de l'Escultura) Dibuix tècnic  
Volum (de qualsevol cicle de grau superior de la família de l'Escultura) Volum  
Història de l'escultura (dels cicles: Daurat, Platejat i Policromia; Fosa Artística; Escultura Aplicada a l'Espectacle; Motles i Reproduccions Escultòriques; Tècniques Escultòriques en Fusta; Tècniques Escultòriques en Metall; Tècniques Escultòriques) Història de l'escultura  
Aplicacions informàtiques (de qualsevol cicle de grau superior de la família de l'Escultura) Aplicacions informàtiques  
  
  
  
  
ANNEX V  
Relació de mòduls corresponents als ensenyaments mínims que es convaliden entre els cicles formatius de grau superior de la família professional d'Arts Aplicades de l'Escultura, regulada pel Reial decret 1843/1994, de 9 de setembre, i el cicle formatiu de grau superior de Tècniques Escultòriques en Pedra, regulat en aquest decret  
  
Mòduls superats en cicles formatius de grau superior de la família professional d'Arts Aplicades de l'Escultura, regulada pel Reial decret 1843/1994, de 9 de setembre Mòduls que es convaliden en el cicle formatiu de grau superior de Tècniques Escultòriques en Pedra  
Geometria descriptiva (de qualsevol cicle de grau superior de la família d'Arts Aplicades de l'Escultura) Dibuix tècnic  
Volum i projectes (de qualsevol cicle de grau superior de la família d'Arts Aplicades de l'Escultura) Volum  
Història de les Arts Aplicades de l'Escultura (de qualsevol cicle de grau superior de la família d'Arts Aplicades de l'Escultura) Història de l'escultura  
  
  
  
  
  
ANNEX VI  
Relació de mòduls que podran ser objecte d'exempció per correspondència amb la pràctica laboral  
  
Formació i orientació laboral  
Taller d'escultura en pedra  
Taller de talla en pedra  
  
  
  
  
ANNEX VII  
Relació de mòduls corresponents als ensenyaments mínims del cicle formatiu de grau superior d'Arts Aplicades de la Pedra regulat en el Reial decret 1843/1994, de 9 de setembre, que es reconeixen a l'efecte de la incorporació de l'alumnat al cicle formatiu de grau superior de Tècniques Escultòriques en Pedra, regulat en aquest decret.  
  
Mòduls superats en el cicle formatiu de grau superior d'Arts Aplicades de la Pedra, regulat pel Reial Decret 1843/1994, de 9 de setembre Mòduls que es reconeixen  
Geometria descriptiva Dibuix tècnic  
Volum i projectes Volum  
Història de les arts aplicades de l'escultura Història de l'escultura


Còpia Permalink ELI